Henry Seton-Karr

Henry Seton-Karr (født 5. februar 1853, død 29. mai 1914) var en britisk jurist, forretningsmann, jeger, forfatter og parlamentsmedlem. Som politiker representerte han det konservative partiet og satt i Underhuset fra 1885 til 1906 som representant for St. Helens i Lancashire. Seton-Karr døde i en av Canadas største skipskatastrofer da passasjerskipet RMS «Empress of Ireland» sank i St. Lawrence-elva da han var på veg tilbake til England fra en jakt- og forretningsreise i Britisk Columbia.

 Liv og virke 
Seton-Karr fikk sin utdannelse ved Harrow School og Oxford University. Han ble ferdig utdannet jurist i 1879.

I Norge er Seton-Karr best kjent som hjortejeger på Hitra hvor han bygde en stor jakthytte og en veg fra gården Hamn og inn til sitt jaktterreng. Han jaktet reinsdyr på Dovre og elg i Singsås. I tillegg fisket han laks i  Orkla, Gaula, Bøverdalen, Lærdal og Vefsna. Sporadisk jaktet han også hjort i Hardanger, Heim og Tustna. Hans bror, Heywood Walter Seton-Karr, jaktet også hjort på Hitra og har utgitt et par bøker om dette. På sine turer til Norge reiste han nærmest alltid med en av båtene til Wilson Line som trafikkerte ruten Trondheim–Hull.

Av steder ellers i verden han ofte besøkte kan nevnes Britisk Columbia, midtvesten i USA, Alaska og Zambesi.

Fra 1883 eide han flere farmer i Wyoming og andre steder i USA hvor den største hadde 6000 kveg. Han var også involvert i kvegdrift i Rhodesia i det sørlige Afrika.

I samme tidsrom kjøpte han bryggeriet Hill's Union Brewery i London. Som en del av et syndikat var han i 1889 også med på å kjøpe fire bryggerier i Detroit-området, USA.

I finansselskapet Capitol Freehold Land and Investment var han direktør i noen år – i tillegg fungerte han en periode også som direktør i forsikringsselskapet Economic Fire Office Ltd.

I 1900, da boerkrigen raste i Sør-Afrika, fikk Seton-Karr i oppdrag av de britiske myndighetene å opprette et skarpskytter-kompani. Dette var verdens første i sitt slag og ble en del av Imperial Yeomanry Corps. På det meste hadde avdelingen over 1 700 håndplukkede skarpskyttere i sine rekker. 

Oppdraget fikk han på grunnlag av sine våpen- og skytterferdigheter. Selv var han en fremragende skytter og våpenekspert som det ennå går frasagn om. Han var vernepliktig løytnant i den britiske arméen i mange år. Av de håndplukkede mennene han fikk med seg var det flere venner og kolleger fra hans jaktturer i Norge. For denne innsats ble han i 1902 adlet og kunne tilføye sir foran sitt navn.

Da Encyclopædia Britannica publiserte 1911-utgaven, var det Seton-Karr som skrev de fire kapitlene om skytevåpen og ammunisjon. Disse var så velskrevet og tidløse at de i dagens utgave nærmest står urørt. Det hører også med til historien at Fridtjof Nansen i samme utgave skrev kapitlet om Grønland.

På De britiske øyer var han i sin tid også en av de fremste eksperter på skandinaviske forhold og skrev sammen med Bjørnstjerne Bjørnson en avhandling om unionsoppløsningen mellom Norge og Sverige. Dette var en hendelse som opptok Seton-Karr sterkt. Når tiden tillot det, reiste han rundt i Storbritannia og holdt foredrag med lysbilder fra sine norgesreiser.

Han var også en av datidens fremste utøvere innen golf og skrev en lærebok om denne sportsgrenen.

I 1904 ble han tatt opp som medlem i The Norwegian Club i London. Året etter ble han valgt som visepresident i samme klubb. Fra 1909 til 1911 var han også president. Fra 1912 og fram til sin død ble han igjen visepresident. Han har også skrevet flere reiseskildringer fra Norge innen jakt og fiske i klubbens årbøker.

Personligheter som Bjørnstjerne Bjørnson og Fridtjof Nansen var også æresmedlemmer i The Norwegian Club. 

USAs 26. president, Theodore Roosevelt, tilhørte også Seton-Karrs vennekrets. Begge var de lidenskapelige jegere og har skrevet bøker om sine jaktopplevelser.

Seton-Karr omkom i en av Canadas verste skipsfartsulykker da passasjerskipet «Empress of Ireland» i 1914 gikk ned i St. Lawrence-bukta etter å ha kollidert med det norske lasteskipet «Storstad». Han var da på vei hjem etter en jakttur i Britisk Columbia og forretningsreise til Detroit.Find a Grave

 Se også 
 Forfatteren Annie Proulx skrev boken Bird Cloud hvor blant annet en del av Seton-Karrs virksomhet i USA beskrives.

 Referanser 

 Litteratur 
 Henry Seton-Karr: Call to Arms 1900-1901. Omhandler The Imperial Yeomanry Corps og boerkrigen i Sør-Afrika. London 1902
 Henry Seton-Karr: My Sporting Holidays. Mye om hjortejakt på Hitra. London 1904
 Frederick George Aflalo: Fishermen`s Weather By Upwards of One Hundred Living Anglers. Sportsfiskets hemmeligheter. London 1906
 Henry Seton-Karr: Golf. (medforfatter Harold Hilton m.fl). Lærebok i golf. London 1907
 Henry Seton-Karr: Golf for Busy Men. Tips og råd til travle forretningsmenn om golf og golfspill. London 1907
 Annie Proulx: Bird Cloud. Om rike briter sin hensynsløse virksomhet i Wyoming og andre steder i USA på 1800-tallet. London 2007 

 Artikler 
 Henry Seton-Karr: The Red Deer of Norway. Hjortejakt på Hitra. The Badminton Magazine of Sports and Pastimes. Mars 1897
 Henry Seton-Karr skrev i 1901 et kapitel om jakt i Skandinavia i boken Sport in Europe - (red) Frederick George Aflalo
 Henry Seton-Karr skrev i 1913 kapitlet Salmon and Trout Memories in Many Lands i boken A Book of Fishing Stories – (red) Frederick George Aflalo
 Henry Seton-Karr skrev i 1905 et kapitel om hjortejakt på Hitra i bokverket Big Game Shooting Vol. I – (red) Horace Gordon Hutchinson
 Henry Seton-Karr har signert et av kapitlene i boken Early American Big Game Hunting utg. i 1905 – (red) Tony Read
 Henry Seton-Karr: How I shot my lion`s. - Everybody`s Magazine. January 1900
 Henry Seton-Karr: Hunting Grizzly Bears in the Rockies - Magasinet CHUMS 1899
 Henry Seton-Karr: After the Wild Red Deer. Hjortejakt i Skottland og Hitra. Magasinet Country Life. 1. august 1903
 Artikkel om Henry Seton-Karr`s karriere innen golf og golfspill. Magasinet The Illustrated Sporting and Dramatic News. 23. mars 1901
 Artikkel om parlamentsmedlemmer og golfspill inkl. Henry Seton-Karr: Parliamentary Golf at Tooting Crawford.... Magasinet The Graphic. 8. april 1893
 Artikkel om golf og parlamentsmedlemmer m/bl.a. Henry Seton-Karr: Legislators at Play - More Golfing M.P.`s. Magasinet The Tatler. 20. november 1901
 Henry Seton-Karr: The Rupture between Norway and Sweden. Publisert i The Nineteenth Century and after. October 1905
 Henry Seton-Karr: A Day in Our Elk Forest. Elgjakt i Norge. The Badminton Magazine of Sports and Pastimes. Januar 1906
 Henry Seton-Karr: Royal Homes of Sport. Norway and Sweden. Kongelig jakt i Skandinavia. The Badminton Magazine of Sports and Pastimes. Juni 1906
 Henry Seton-Karr: Some Notes on Norway Salmon Rivers. Laksefiske i Norge. The Norwegian Club Year Book 1908
 Bjørnstjerne Bjørnson & Sir Henry Seton-Karr: Norway Establishes her Independence – The Great Events by Famous Historians 1903-1909
 Henry Seton-Karr: Red Letter Days of Sport in Norway. Mye om hjortejakt på Tustna i 1908. The Norwegian Club Year Book 1911
 Henry Seton-Karr: Golf Competitions. Golf og konkurranser - med mange morsomme karikaturskisser. The Windsor Magazine. Mars 1910
 Henry Seton-Karr: Human Nature and Golf. Den menneskelige natur og golf. Mange karikaturskisser. The Windsor Magazine. Mai 1910
 The Norwegian Club Year Book 1914 – NEKROLOG over Sir Henry Seton-Karr

 Eksterne lenker 

 Seton-Karr ankommer New York med passasjerskipet Lusitania - sammen med andre celebriteter, New York Times 19. mai 1912
 Nyheten om katastrofen Empress of Ireland og Sir Henry Seton-Karrs død, New York Times 29. mai 1914
 The Last Voyage, siste havseilas i en gjennomillustrert artikkel om Empress of Ireland`s undergang med bilde av bl.a. Sir Henry Seton-Karr
 I skyggen av TITANIC - TV-dokumentar i NRK om Empress of Ireland`s undergang
 Tragedie med norske syndebukker Radiodokumentar i NRK om Empress of Ireland`s undergang
 Sir Henry Seton-Karr gravlegges i Quebec med full militær æresbevisning, New York Times 2. juni 1914
 Historien om Sand Creek Land & Cattle Company, Seton-Karr`s kvegfarm i Wyoming, USA
 Forsikringsselskapet Economic Fire Office Ltd hvor Seton-Karr en periode var direktør
 Finansselskapet Capitol Freehold Land and Investment Company som eksisterte i perioden 1884-1915 og hvor Seton-Karr noen år var direktør
 Historien om The Imperial Yeomanry Corps 

Kategori:Medlemmer av Det engelske parlamentet